ગેબર વાતને આમ ખેંચીને, યહૂદીઓ અંગેનું પૃથક્કરણ કંઈક વધારે પડતા ઉત્સાહથી કરીને, જાણે ટોફેલ અને રીડરને આડા માર્ગે ચડાવવા મથી રહ્યો હતો. “સહકાર બાબતે હું શું માનું છું એ હું તમને કહું,” એણે કહ્યું. “ફ્રેન્કે એક હુકમ પસાર કર્યો હતો, જેમાં જર્મન કબજા હેઠળના દેશોમાં યહૂદીઓને સ્ટાર પહેરવાનો તેણે આદેશ આપ્યો હતો. હજુ થોડા અઠવાડિયા પહેલાં જ આ આદેશ પસાર થયો છે, અને જુઓ, કે અહીં વૉરસોનો એક યહૂદી ઉત્પાદક, ધોઈ શકાય એવા પ્લાસ્ટીકના ઢગલાબંધ સ્ટાર બનાવીને ત્રણ ઝ્લોટીના નંગ લેખે યહૂદીઓને જ વેંચી રહ્યો છે! આ લોકો જાણે જાણતા જ નથી, કે આ કાયદાનો ખરો અર્થ શો છે! આ સ્ટાર એ જાણે સાયકલ-ક્લબનું પ્રતીક હોય એવી વાત થઈ આ તો!”